KOMUNIKAZZJONI MILL-KUMMISSJONI LILL-PARLAMENT EWROPEW, LILL-KUNSILL, LILL-KUMITAT SOĊJALI U EKONOMIKU EWROPEW U LILL-KUMITAT TAR-REĠJUNI Pilota għall-Inizjattiva Bonds Ewropa 2020 għall-Proġetti /* KUMM/2011/0660 finali */





WERREJ 1. Bonds ta’ proġetti –idea li żmienha wasal 2 1.1. Il-politika tal-infrastruttura tal-UE: minn għotjiet għal bonds ta’ proġetti 2 1.2. Ħtiġijiet kbar ta’ investiment fil-futur: minn fejn sejrin jiġu l-flus? 3 1.3. Il-valur miżjud tal-Inizjattiva tal-Bonds Ewropa 2020 għall-Proġetti 4 2. Nagħmlu operazzjonali l-bonds ta’ proġetti 6 3. Kif sejra taħdem il-fażi pilota? 7 3.1. Implimentazzjoni permezz tal-BEI 7 3.2. L-eliġibbiltà u l-monitoraġġ tal-proġett 7 3.3. L-ipprezzar 8 3.4. Il-kondiviżjoni tar-riskju 9 3.5. L-impatt baġitarju massimu magħruf 9 4. Il-fażi piloti kif ser tirrelata mal-Faċilità "Nikkollegaw l-Ewropa"? 10 5. Konklużjonijiet 11 Bonds ta’ proġetti –idea li żmienha wasal Il-politika tal-infrastruttura tal-UE: minn għotjiet għal bonds ta’ proġetti Minkejja li l-UE ilha żmien twil tapplika politika u tonfoq fuq għotjiet marbuta mat-Netwerks Trans-Ewropej (Trans-European Networks - TENs) fil-qasam tat-trasport, tal-enerġija u tat-telekomunikazzjonijiet, il-Kummissjoni sabet li t-tlestija ta’ proġetti infrastrutturali ewlenin qiegħda tiġi mdewma b' waħda mir-raġunijiet ewlenin tkun in-nuqqas ta’ investiment. Ir-Rapport Monti tal-2010 "Strateġija ġdida għas-suq uniku"[1] identifika l-problema bħala " L-infrastruttura pubblika ewlenija fl-Ewropa, bħat-TEN, hija transnazzjonali, u mhux adattata għall-iskemi nazzjonali attwalment frammentati, u l-finanzjament tagħhom ibati min-nuqqas ta’ suq tal-bonds likwidu għal maturitajiet twal ħafna, filwaqt li investituri għal terminu twil bħall-fondi għall-pensjoni ma jistgħux isibu provvista ta’ bonds li tissodisfa l-ħtiġijiet tagħhom ta’ investiment "[2] . Għalhekk, waħda mid-deċiżjonijiet ewlenin fil-qafas finanzjarju multiannwali (multi-annual financial framework-MFF) propost għall-perjodu 2014-2020, adottat mill-Kummissjoni fid-29 ta’ Ġunju 2011, kienet li terġa’ tgħaqqad l-għoti ta’ għajnuna finanzjarja għat-trasport, l-enerġija u l-infrastruttura tal-ICT taħt qafas leġiżlattiv komuni, il-Faċilità "Nikkollegaw l-Ewropa" (Connecting Europe Facility - CEF)[3]: "Il-Kummissjoni iddeċidiet li tipproponi l-ħolqien ta’ Faċilità għall-Konnessjoni tal-Ewropa sabiex taċċellera l-iżvilupp tal-infrastruttura li l-UE teħtieġ. (…) Il-Faċilità għall-Konnessjoni tal-Ewropa sejra tiffinanzja l-infrastrutturi pre-identifikati ta' trasport, ta' enerġija u tal-ICT ta’ interess għall-UE, u kemm infrastrutturi fiżiċi kif ukoll tat-teknoloġija tal-informazzjoni b'konformità mal-kriterji tal-iżvilupp sostenibbli"[4]. Il-Kummissjoni se tagħmel proposta għal Regolament ġdid li jistabbilixxi il-Faċilità "Nikkollegaw l-Ewropa" (CEF), li sejra tuża kemm għotjiet kif ukoll strumenti finanzjarji, bħala rikonoxximent tal-vantaġġi rispettivi tagħhom. L-istrumenti sejrin jinkludu kemm strumenti ta’ ekwità kif ukoll tal-kondiviżjoni tar-riskju. L-Inizjattiva tal-Bonds Ewropa 2020 għall-Proġetti se tkun waħda minn għadd ta’ strumenti għall-kondiviżjoni tar-riskju li l-faċilità tkun tista' tagħmel użu tagħhom sabiex tattira finanzi privati għall-proġetti. Fi kliem ieħor, mill-2014 'il quddiem, is-CEF sejra tqiegħed l-finanzjament Ewropew tal-infrastruttura għat-trasport, għall-enerġija u t-telekomunikazzjonijiet u għall-infrastruttura fuq bażi soda u koerenti fuq medda itwal ta’ żmien. Minbarra dan, l-istrumenti finanzjarji fl-ambitu tal-Faċilità jistgħu jiġu estiżi għal setturi oħra bħall-infrastruttura soċjali, l-enerġija rinnovabbli jew ċerti proġetti tal-ispazju, bil-kundizzjoni li dawn jissodisfaw il-kriterji ekonomiċi u finanzjarji xierqa kif spjegat fit-Taqsima 3. Madankollu, fl-Ewropa l-proġetti ta’ infrastruttura diġà qiegħdin jaffrontaw problemi ta’ finanzjament. In-nefqa tal-gvern qiegħda tonqos, u ta’ sikwit il-programmi tal-investiment jkunu l-ewwel li jiġu mnaqqsa filwaqt li s-self fit-tul mill-banek jkompli jkun wieħed skars. Il-volum ta’ finanzjament ta’ proġetti, wara li rkupra xi ftit fl-2010, naqas b’mod drammatiku fl-ewwel nofs tal-2011[5]. Għalhekk, f'mument partikolari fejn il-proġetti ta’ infrastruttura jistgħu jikkontribwixxu l-aktar biex jgħinu l-irkupru Ewropew, il-finanzjament huwa aktar ta’ sfida milli għandu jkun.[6] Se jkun ta' vantaġġ ukoll għall-ekonomija Ewropea kollha kemm hi minħabba l-benefiċċji diretti u indiretti ta' investiment fl-infrastruttura filwaqt li tappoġġja l-bidla urġenti favur ekonomija effiċjenti fl-użu tar-riżorsi u b'livell baxx ta' karbonju, b'konformità mal-istrateġija Ewropa 2020. Il-Kummissjoni għalhekk qiegħda tipproponi li tvara fażi pilota fil-perjodu ta’ bejn l-2012 u l-2013, bħala parti mill-qafas finanzjarju attwali. Il-konsultazzjoni riċenti[7] wriet appoġġ wiesa' mill-partijiet interessati sabiex is-swieq tal-obbligazzjonijiet jinfetħu għall-finanzjament ta’ infrastrutturi malajr kemm jista’ jkun. Barra minn hekk, fażi pilota bħal din sejra tiffaċilita l-introduzzjoni fis-suq ta’ bonds ta’ proġetti appoġġjati mill-UE, li sejrin ikunu tip ta’ assi ġdida, kif ukoll it-testjar tad-disinn u l-parametri tal-inizjattiva sabiex, jekk ikun hemm bżonn, isiru it-tibdiliet qabel l-2014. Ħtiġijiet kbar ta’ investiment fil-futur: minn fejn sejrin jiġu l-flus? F’dan id-deċennju, l-Ewropa qiegħda taffronta ħtiġijiet akbar ta’ investiment fl-infrastruttura tat-trasport, tal-enerġija u tan-netwerks tal-ICT milli fil-passat riċenti u dawn jammontaw għal bosta triljuni ta’ euro jekk trid tilħaq l-għanijiet politiċi tal-istrateġija Ewropa 2020 u żżomm jew ittejjeb l-infrastruttura eżistenti. Riċentement il-Kummissjoni rfinat l-estimi tagħha kif ġej: - L-għanijiet tal-Aġenda Diġitali li jiżguraw li kull Ewropew jkollu aċċess għal broadband bażiku sal-2013 u għal broadband veloċi jew ultraveloċi sal-2020[8] huma stmati li jeħtieġu investimenti ta’ EUR 181 sa 273 biljun. - L-għanijiet ewlenin ta’ Ewropa li tagħmel użu effiċjenti tar-Riżorsi huma mistennija li jesiġu investimenti fl-infrastruttura tat-trasport u tal-enerġija ta’ madwar EUR 700 biljun għall-proġetti tal-ogħla prijorità. Dawn il-figuri ma jikkostitwux diskrepanza fil-finanzjament, imma jirrappreżentaw il-ħtiġijiet totali ta’ investiment, sew jekk iffinanzjati pubblikament jew privatament jew indirizzati minn politika f'dawn is-setturi. Filwaqt li l-gvernijiet tal-UE jonfqu medja ta’ 1 % tal-PDG fuq investimenti infrastrutturali[9], huma dejjem ħeġġew lis-settur privat biex jiffinanzja investimenti infrastrutturali, jew fuq bażi purament tas-settur privat permezz ta’ privatizzazzjoni, permezz ta’ konċessjonijiet jew, aktar riċentament, permezz tal-użu tal-mudell tas-sħubija privata-pubblika (PPP) bħala bażi. Proġetti bħal dawn huma ffinanzjati permezz ta’ ekwità u self bankarju. Madankollu, matul il-kriżi finanzjarja, il-banek fl-UE irreaġixxew għall-isfidi ta’ likwidità u tar-riskju billi qassru l-maturitajiet u żiedu l-prezzijiet u r-rekwiżiti kollaterali. Dan wassal għal għadd aktar baxx ta’ operazzjonijiet ta’ self u volum aktar baxx ta’ operazzjonijiet f’kull bank kif ukoll żieda fid-diskrepanza mal-ħtiġijiet ta’ finanzjament fit-tul tal-proġetti. Barra minn hekk, hemm għadd kbir ta’ self għal proġetti eżistenti li ngħata fl-2006 u fl-2007 b' marġini ta’imgħaxijiet għolja fuq perjodu qasir li sejjer ikun dovut u li jesiġi arranġamenti ġodda ta’ finanzjament. Dan sejjer ipoġġi pressjoni addizzjonali fuq l-ammont ta’ dejn disponibbli għall-finanzjament tal-bini ta’ infrastruttura ġdida, filwaqt li huwa probabbli li l-banek ikomplu jnaqqsu r-riskji b’mod ġenerali[10]. Is-swieq tal-bonds fl-Ewropa, li jistgħu joffru finanzjament fit-tul, fil-fatt, mhumiex użati għall-finanzjament ta’ proġetti infrastrutturali. Minkejja li ġeneralment proġetti infrastrutturali għandhom spejjeż kapitali għolja flimkien ma’ spejjeż operattivi baxxi, il-fluss tal-flus tagħhom, li ġeneralment huwa stabbli u prevedibbli, għandu jagħmel il-finanzjament fit-tul tal-bonds partikolarment attraenti. Ġeneralment dejn infrastrutturali għandu rati baxxi ta’ inadempjenza u rati ogħla ta’ rkupru f’każijiet ta’ inadempjenza meta mqabbel ma' dejn korporattiv komparabbli. Barra minn hekk, juri korrelazzjoni baxxa ma’ assi oħra[11], li huwa fundamentali għat-tnaqqis fir-riskju ta’ portafoll diversifikat. Il-valur miżjud tal-Inizjattiva tal-Bonds Ewropa 2020 għall-Proġetti L-Istrateġija Ewropa 2020[12] ipprevediet il-mobilizzazzjoni ta’ strumenti finanzjarji bħala parti minn strateġija konsistenti ta’ finanzjament li tiġbor flimkien finanzjament mill-UE kif ukoll finanzjament pubbliku nazzjonali u finanzjament privat biex issegwi l-għanijiet tal-Istrateġija bl-aktar mod effiċjenti. L-infiq tal-baġit tal-UE permezz ta’ strumenti finanzjarji mhuwiex karatteristika ġdida, peress li l-ewwel darba li l-baġit tal-UE intuża biex jappoġġja strumenti bħal dawn tmur lura għal aktar minn għaxar snin[13]. Madankollu, il-Kummissjoni qiegħda tipproponi li tistandardizza u tarmonizza d-disinn, il-governanza u l-aspetti importanti oħra tagħhom kif spjegat fil-Komunikazzjoni "Qafas għall-ġenerazzjoni li jmiss ta’ strumenti finanzjarji"[14]. Filwaqt li dan sejjer jippermetti żieda fl-użu ta’ strumenti finanzjarji f’ċerti oqsma, is-sehem tagħhom mill-baġit totali tal-UE sejjer jibqa’ żgħir meta mqabbel ma’ għotjiet. L-għan ewlieni tal-istrumenti finanzjarji, bħall-istrument ta' bonds ta’ proġetti, huwa li jattira finanzjament mis-settur privat lejn il-proġetti. Huma partikolarment siewja meta l-politiki jesiġu ħeffa kbira fl-implimentazzjoni, imma l-inċertezzi għal proġetti huma ogħla mill-medja bħal fis-sitwazzjoni attwali ta' kriżi finanzjarja u monetarja. Jistgħu jnaqqsu ostakli speċifiċi li jipprevjenu l-fluss ta’ finanzjament ta' dejn u ta’ ekwità. Madankollu, jippermettu lis-settur privat li jagħmel id-deċiżjonijiet dwar l-investimenti. L-istrument tal-Bonds Ewropa 2020 għall-Proġetti mhuwex intenzjonat li jieħu post is-sorsi eżistenti ta' finanzjament tal-proġetti permezz ta' self mill-banek jew programmi ta' għotijiet tas-settur pubbliku iżda li jikkomplimenta lil dawn bħala mezz ulterjuri biex jingħalaq id-distakk fil-finanzjament tal-infrastruttura. Huma jservu biex jespandu il-bażi tal-investituri għall-finanzjament privat tad-dejn tal-proġetti minn fornituri ta' self għal investituri f'bonds. Minbarra dan, proġetti bi dħul baxx jew bla dħul li, xorta waħda, huma ta' interess pubbliku kbir se jkomplu jeħtieġu għotjiet fil-fażijiet kollha tal-ħajja tagħhom. Għaldaqstant, l-għotjiet se jkomplu jkollhom rwol importanti u potenzjalment jistgħu jiġu kkombinati ma' bonds ta' proġetti jekk proġett jista' jiġi strutturat b'mod adegwat. L-inizjattiva ta’ bonds ta’ proġetti tibni fuq is-sejħa tar-rapport Monti biex "[...] jiġu esplorati l-kombinazzjonijiet kollha bejn il-finanzjament pubbliku u dak privat […]", biex "[...] jittejbu l-inizjattivi għal investituri fit-tul […] biex jidderieġu r-riżorsi tagħhom lejn proġetti infrastrutturali fit-tul " billi jiġi mħeġġeġ "[…] l-iżvilupp ta’ swieq likwidi tal-bonds għal maturitajiet twal ħafna fl-Ewropa" . Peress li attwalment fl-Ewropa mhemmx suq vera għal bonds ta’ proġetti, dawn tal-aħħar jippermettu li jiġu ssodisfati l-ħtiġijiet tal-investituri istituzzjonali, bħal fondi għall-pensjonijiet u kumpaniji tal-assigurazzjoni, li jeħtieġu assi fit-tul biex iqabblu l-obbligazzjonijiet fit-tul tagħhom mal-ħtiġijiet ta’ finanzjament fit-tul tal-proġetti. Madankollu, il-proġetti infrastrutturali huma kumplessi ħafna, jeħtieġu analiżi sinifikanti bil-quddiem kif ukoll segwitu kontinwu matul il-ħajja tal-proġett. Xi wħud mill-investituri istituzzjonali huma lesti li jieħdu l-impenn f’termini ta’ riżorsi biex iwettqu l-ħidma analitika neċessarja, imma l-maġġoranza vasta tal-investituri sejrin jesiġu xi appoġġ qabel ma jikkunsidraw bonds ta’ proġetti infrastrutturali. Fondi pubbliċi mill-UE, flimkien mal-parteċipazzjoni ta’ intermedjarji finanzjarji, speċjalment ta’ banek pubbliċi għall-iżvilupp, jistgħu jġibu flimkien id-domanda għal finanzjament fit-tul ma’ investituri privati b’orjentazzjoni fit-tul imma b’xewqa żgħira li jidħlu għal riskji. L-idea hi li jintużaw approprjazzjonijiet mill-baġit tal-UE biex jappoġġjaw proġetti sal-punt meħtieġ biex tittejjeb il-klassifikazzjoni ta’ kreditu tagħhom, u b’hekk jattiraw finanzjament minn sorsi oħra, inkluż dak minn investituri fi swieq kapitali privati. L-istrument jibni fuq tekniki finanzjarji ppruvati fil-qasam tal-kondiviżjoni tar-riskju, imma b’kamp ta' applikazzjoni estiż. Sejjer jibni fuq l-esperjenzi miksuba mill-Faċilità ta’ Garanzija ta’ Self għat-TEN tat-Trasport (Loan Guarantee Facility for TEN Transport - LGTT)[15]. L-għan fit-tul huwa li tiġi promossa l-integrazzjoni tas-swieq kapitali Ewropej u l-iżvilupp ulterjuri tagħhom kif ukoll il-ħolqien ta’ klassi ġdida ta’ assi ta’ bonds ta’ proġetti Ewropej billi jfittxu li jiġu standardizzati t-termini tagħhom. Dan se jippermetti wkoll sabiex l-inizjattivi tas-settur privat jidħlu fis-suq b’mod aktar faċli. NAGħMLU OPERAZZJONALI L-BONDS TA’ PROġETTI Bonds ta' Proġetti ma jinħarġux la mill-Unjoni Ewropea u lanqas mill-gvernijiet tal-Istati Membri. Huma dejn privat, maħruġ mill-kumpanija tal-proġett. L-istrument ta' Bonds Ewropa 2020 għall-Proġetti jsaħħaħ il-qagħda tal-kreditu ta' entitajiet privati li jeħtieġu li jiġbdu fondi privati għall-proġetti ta' infrastruttura li huma jippromwovu. Billi jindirizzaw l-investituri tas-swieq kapitali, l-Inizjattiva tal-Bonds għall-Proġetti toffri triq oħra għal sponsers ta' proġetti biex jattiraw il-fondi. Il-kontribut mill-Baġit tal-UE se jkun limitat ex ante . Il-mekkaniżmu prinċipali biex tissaħħaħ b'tali mod il-qagħda tal-kreditu tal-proġetti huwa billi jiġi sseparat d-dejn tal-kumpaniji tal-proġett f’biċċiet, segment superjuri[16] u wieħed subordinat[17]. L-inseriment tas-segment subordinat iżid il-kwalità tal-kreditu tas-segment superjuri għal livell fejn ħafna investituri istituzzjonali jkunu komdi li jżommu l-bonds għal perjodu twil.[18] Is-segment subordinat jista’ jieħu l-għamla ta’ self, li jingħata lill-kumpanija tal-proġett mill-bidu, jew ta’ linja kontinġenti ta’ kreditu[19], li tista' tittieħed biex tmantni d-dejn superjuri jekk meħtieġ, jew kombinazzjoni tat-tnejn. L-appoġġ għandu jkun disponibbli matul il-ħajja ta’ proġett, inkluża l-fażi ta’ kostruzzjoni, li ġeneralment hija l-aktar parti riskjuża ta’ proġett, iżda ma jkunx jissupera l-20 % tad-dejn superjuri tal-proġett. Din il-perċentwali hija bbażata fuq l-esperjenza tal-LGTT u r-riżultati ta’ immudellar u tista' tipprovdi riżerva ġeneruża, imma mhux eċċessiva ta’ likwidità għal ħafna mill-proġetti li jissodisfaw il-kriterji finanzjarji neċessarji. Il-konsultazzjoni dwar l-Inizjattiva tal-Bonds għall-Proġetti approva b'mod wiesa' l-prinċipju li jintuża segment subordinat kif ukoll id-daqs tiegħu. Fir-rigward tal-kwalità tal-kreditu[20],jidher li kwalità aktar baxxa tal-kreditu (klassifikazzjoni ta’ BBB+ jew ekwivalenti) hija aċċettabbli għal proġetti iżgħar, anqas kumplessi milli previst inizjalment mid-dokument ta’ konsultazzjoni. Madankollu, għal proġetti akbar il-kwalità tal-kreditu mmirata (firxa unika A jew ekwivalenti) kienet approvata b’mod wiesa’. Fuq dawn it-termini, il-parteċipanti tas-suq huma tal-fehma li huwa possibbli li l-inizjattiva tista' tnaqqas l-ispejjeż ta’ finanzjament, filwaqt li ttawwal il-maturitajiet. Filwaqt li mill-2014 'il quddiem l-istrument ta' Bonds għall-Proġetti se jkun integrat sew fil-Faċilità "Nikkollegaw l-Ewropa", il-Kummissjoni rat mill-esperjenza bi strumenti finanzjarji oħra, l-aktar rilevanti tkun l-LGTT, li ħafna drabi jeħtieġu ħin sinifikanti ta’ preparazzjoni anki meta tkun seħħet konsultazzjoni estensiva minn qabel mal-partijiet interessati, sempliċement minħabba li hemm differenza bejn li wieħed jikkunsidra proposta ipotetika u l-ħidma fi tranżazzjoni konkreta. Dan huwa validu partikolarment għal proġetti infrastrutturali kumplessi li jikkonsistu minn għadd kbir ta’ aspetti finanzjarji u legali li jinteraġixxu flimkien. Il-partijiet interessati jeħtieġu li jiffamiljarizzaw irwieħhom mal-kwistjonijiet kollha tal-istrutturar ta’ tranżazzjoni sabiex jaċċertaw irwieħhom li hija soda, il-parametri tal-istrument finanzjarju jew tal-proċess tal-offerti jista’ jkollhom il-ħtieġa li jinbidlu xi ftit u, b'mod partikolari, jista’ jinbidel l-ambjent ekonomiku u tas-swieq finanzjarji. Fażi pilota se tgħin biex jiġu ċċarati għadd ta' kwistjonijiet fost dawn. Għaldaqstant, il-Kummissjoni qed tipproponi li tavvanza tali fażi pilota għall-2012-2013 minflok din iseħħ matul l-ewwel sentejn tal-Faċilità "Nikkollegaw l-Ewropa". KIF SEJRA TAħDEM IL-FAżI PILOTA? Il-Kummissjoni tipproponi li tibbaża l-fażi pilota fuq emenda tar-Regolament dwar in-netwerks Trans-Ewropej (TEN) u d-Deċiżjoni dwar il-Kompetittività u l-Innovazzjoni (Competitiveness and Innovation - CIP)[21], sabiex tkun tista' tieħu sa total ta’ EUR 230 miljun mill-intestaturi tal-baġit ta’ dawn il-programmi. EUR 200 miljun jistgħu jittieħdu mill-intestatura tal-baġit tat-TEN-T, speċifikament mil-LGTT u EUR 10 miljuni mill-intestatura tal-baġit tat-TEN-E, li inizjalment kellha tintuża esklussivament għall-għotjiet. Mill-intestatura tas-CIP ICT jistgħu jittieħdu sa EUR 20 miljun biex jiġu appoġġjati bonds ta' proġetti. Implimentazzjoni permezz tal-BEI Peress li l-inizjattiva ġiet żviluppata abbażi tal-kunċetti tal-kondiviżjoni tar-riskju applikati u l-esperjenza miksuba mill-mudell tal-LGTT, il-Kummissjoni hija intenzjonata li tkompli taħdem mal-Bank Ewropew tal-Investiment (BEI) matul il-fażi pilota qasira sabiex tirfina l-parametri għall-fażi ta’ wara l-2013 malajr kemm jista’ jkun. Wara dan, il-Kummissjoni se tħares lejn il-possibbiltà li tinvolvi istituzzjonijiet finanzjarji pubbliċi oħra f’dak l-istadju. Il-BEI, bħala organizzazzjoni tal-UE li għandha l-missjoni li tappoġġja l-politiki tal-UE, għandha esperjenza twila fil-finanzjament ta’ proġetti infrastrutturali fl-UE. Il-kapital azzjonarju tiegħu huwa miżmum mis-27 Stat Membru, ir-rwol tiegħu huwa li jipprovdi finanzjament fit-tul biex appoġġja l-għanijiet politiċi tal-UE filwaqt li jirrapporta lill-Istituzzjonijiet Ewropej rilevanti kollha. Politikament għandu jagħti rendikont lill-Parlament Ewropew u huwa soġġett għall-kontroll tal-Qorti tal-Awdituri meta huwa responabbli għall-infiq tar-riżorsi baġitarji tal-UE. Madankollu, il-Kummissjoni għandha l-intenzjoni li tuża ġabra ta’ għarfien ta’ istituzzjonijiet finanzjarji oħra u teżamina wkoll l-interess tagħhom u l-possibiltajiet li jsiru sħab fil-kondiviżjoni tar-riskji.. L-eliġibbiltà u l-monitoraġġ tal-proġett Matul il-fażi pilota, l-eliġibilità ġenerali tal-proġett sejra tiġi ddeterminata skont il-linji gwida rilevanti dwar il-politika tat-TEN (TEN-T u TEN-E) u tas-CIP kif proposti mill-Kummissjoni u approvati mill-kolegiżlaturi. Il-BEI u l-Kummissjoni sejrin jaħdmu fuq l-iżvilupp ta’ sensiela ta’ proġetti eliġibbli. Ladarba proġett jimxi mill-istadju ta’ ppjanar u jkun eqreb lejn dak tal-implimentazzjoni, il-BEI għandu juża l-għarfien speċjalizzat tiegħu biex jevalwa l-proġett, iwettaq id-diliġenza u l-analiżi finanzjarja fil-fażi tal-istrutturar u jipprezza l-garanzija jew is-self. Ikun meħtieġ li l-proġetti jipprovdu fluss stabbli u b’saħħtu ta’ flus minbarra li jkunu ekonomikament u teknikament fattibbli. Sponsers ta' proġetti wkoll iridu juru l-ħila li jmexxu kompetizzjoni ta’ finanzjament u jwettqu proġett b’suċċess. Jekk l-isponser tal-proġett jiddeċiedi li juża l-faċilità, il-proġett ikun irid jiġi approvat mill-BEI skont il-proċeduri standard. Il-kompiti dettaljati tal-għażla u tal-istrutturar jistgħu jitwettqu biss ladarba l-proġett ikun laħaq stadju xieraq ta’ maturità u l-proġetti ikunu ġew evalwati fl-ordni li fiha jilħqu dan l-istadju. Ovvjament l-applikazzjoni u l-implimentazzjoni għandhom ikunu kompatibbli mal-politiki tal-UE u jikkonformaw mal-liġi applikabbli tal-UE, inklużi dawk fil-qasam tal-għajnuna statali. Bħala konklużjoni, sussegwentement il-BEI jaċċetta u jissorvelja l-proġett skont il-politiki u l-proċeduri standard tal-BEI inklużi l-Linji Gwida dwar il-Politika tar-Riskju ta’ Kreditu tiegħu f’mod diġà miftiehem fil-kuntest ta’ strumenti konġunti bejn l-UE/BEI bħall-LGTT jew il-Faċilità ta’ Finanzjament għall-Kondiviżjoni tar-Riskji (RSFF). Finalment, il-Kummissjoni għandha tirrapporta dwar l-implimentazzjoni tal-inizjattiva b’mod annwali wara t-talba stabbilita fl-Artikolu 49 tal-Ftehim Interistituzzjonali tas-17 ta' Mejju 2006[22]. Huwa ċar li għadd limitat biss ta' proġetti jista' jiġi appoġġjat fil-fażi pilota, peress li r-riżorsi baġitarji disponibbli huma limitati u l-perjodu ta' żmien li fadal għall-implimentazzjoni huwa qasir ħafna. Għaldaqstant, l-għażla tal-proġetti tkun trid issir bl-għan li jiġu msaħħa sa 10 proġetti, b'iffukar fuq dawk li huma f'stadju relattivament żviluppat tal-proċess tal-offerti u finanzjament jew li jeħtieġu finanzjament mill-ġdid wara l-fażi ta' kostruzzjoni, f'wieħed mis-setturi ta' mira jew aktar. B'dan il-mod, l-esperjenza miksuba tkun immassimizzata, filwaqt li jkunu jistgħu jiġu megħjuna proġetti speċifiċi li qed jaffrontaw diffikultajiet fit-tiġdid ta' self b'maturità qasira mill-bank . Mill-2014 'il quddiem, l-istrument ta' Bonds Europa 2020 għall-Proġetti, bħal strumenti finanzjarji oħra li jimmiraw għal proġetti ta' infrastruttura, ikun jista' jintuża fis-setturi kollha ta' politika ta' infrastruttura bil-karatteristiċi finanzjarji xierqa, bil-kundizzjoni li l-UE tkun f'pożizzjoni li talloka fondi baġitarji għal dan il-fini. L-ipprezzar Bħala parti mid-diliġenza tiegħu, il-BEI iwettaq analiżi u jipprovdi pariri dwar kif l-appoġġ għall-bonds ta’ proġetti għandu jiġi nkorporat fl-istruttura finanzjarja proposta. Dan jippermetti lill-kumpanija tal-proġett litoħroġ bond minflok tiddependi fuq self bankarju. Il-vantaġġ jew l-iżvantaġġ ta’ xi wieħed mit-tipi ta’ finanzjament ikunu jiddependu fuq ir-rati tal-imgħax u t-tariffi għal xi waħda mis-soluzzjonijiet dak iż-żmien. Normalment, bond jintuża biss jekk il-finanzjament ikun orħos minn self. Madankollu, huwa possibbli li jkun hemm finanzjament b’maturità adegwata jew b’aspetti oħra li jkollhom ukoll valur impliċitu. Dawn il-benefiċċji reali jew impliċiti għandhom jiġu pprezzati sabiex jiġu evitati d-distorzjonijiet tas-suq permezz ta’ kważi-sussidju. Fil-prattika, il-BEI jibbaża l-ipprezzar fuq il-metodoloġija standard ta’ ipprezzar tiegħu u b'hekk jirrifletti r-riskju tal-proġett, il-pakkett ta’ finanzjament propost u l-kwalità tal-isponser(s). Fi kliem ieħor, dan jista’ jfisser li l-appoġġ jista’ ma jingħatax lill-atturi kollha għall-istess prezz. Madankollu, dan ikun disponibbli għall-proġetti kollha fuq l-istess bażi metodoloġika konsistenti. L-ipprezzar xieraq sejjer jiżgura li l-interessi tal-atturi kollha jkunu allinjati b'mod xieraq u huwa fundamentali għas-suċċess tal-iskema. Id-dħul mill-ipprezzar jista’ jinkiseb bil-quddiem, jiġifieri mat-tmiem ta’ finanzjament, jew fuq bażi annwali jew kombinazzjoni tat-tnejn. Dan jintuża għall-benefiċċju ta’ proġetti ġodda. Il-kondiviżjoni tar-riskju Peress li fil-livell subordinat is-self jew is-self kontinġenti huwa aktar riskjuż minn self superjuri standard, il-BEI u l-UE sejrin jikkondividu r-riskji involuti. Għall-UE, dan sejjer jieħu l-għamla ta’ kontribuzzjoni baġitarja bil-quddiem biex tkopri s-sehem miftiehem tagħha tat-telf potenzjali fuq il-proġetti appoġġjati. It-telf residwu jkun sostnut mill-BEI. L-istrumenti konġunti attwali ta’ bejn l-UE u l-BEI jużaw kondiviżjoni pro-rata tar-riskju fejn it-telf kollu jinqasam bejn l-UE u l-BEI abbażi ta' proġetti individwali skont perċentwali fissi. Dan jissejjaħ ukoll kondiviżjoni vertikali tar-riskju. Approċċ ta' portafoll tal-ewwel telf jinvolvi assorbiment, min-naħa tal-UE, tal-ewwel telf sa ċerta perċentwali u ammont massimu miftiehma minn qabel fuq portafoll partikolari filwaqt li l-BEI jassorbi t-telf ta' wara. Dan jissejjaħ kondiviżjoni orizzontali tar-riskju. Il-pilota tal-bond tal-proġett tista' tuża alternattiva ta' kondiviżjoni waħda jew l-oħra mingħajr ma taffettwa l-impatt baġitarju miftiehem. L-iskema xierqa se tiddependi fuq kemm jista' jiġi stabbilit malajr portafoll adegwat tal-proġetti. Dan jiddependi parzjalment fuq il-pjan tal-proġett u l-kundizzjonijiet tal-użu tat-tliet intestaturi tal-baġit mil-lat tal-Kummissjoni. Pereżempju, fl-ambitu tal-kondiviżjoni tar-riskju vertikali, il-perċentwali tar-riskju mġarrab minn sieħeb jew ieħor tista' tvarja biex tirrefletti n-natura separata tal-intestaturi tal-baġit li fuqhom tista' tibbaża l-inizjattiva u d-daqsijiet differenti tal-proġetti. Għaldaqstant, it-termini u l-kundizzjonijiet dettaljati se jkunu miftiehma mal-BEI u stabbiliti fi ftehim ta' kooperazzjoni bejn iż-żewġ istituzzjonijiet. Il-Kummissjoni u l-BEI jistgħu jirrevedu l-adegwatezza ta’ skema ta' kondiviżjoni tar-riskju u perċentwali miftiehma u jipproponu tibdil jekk meħtieġ. L-impatt baġitarju mhuwiex ser jinbidel, kif diġà ġie spjegat fit-Taqsima 3.6. Madankollu, l-effett multiplikatur tal-kontribuzzjoni tal-UE sejjer jiddependi fuq il-kondiviżjoni tar-riskju u l-perċentwali magħżula. Għandu jiġi nnutat li l-kondiviżjoni tar-riskju tal-UE ma tbiddilx il-valutazzjoni tal-Eurostat dwar jekk il-proġett jappartjenix għall-karta tal-bilanċ tas-settur nazzjonali tal-amministrazzjoni pubblika jew għas-settur privat. Fi kliem ieħor, jekk l-UE tassumi 20 % tar-riskju, il-valutazzjoni tkun sempliċement tapplika għat-80 % tal-proġett li jifdal. Peress li l-intenzjoni hija li jiġi attirat finanzjament privat għal dawk it-80 %, normalment il-proġett għandu jkun ikklassifikat bħala privat. Madankollu, jekk il-gvern jipprovdi garanzija ogħla minn 50 % tal-parti ffinanzjata mis-sieħeb fis-settur privat, dan jiskatta klassifikazzjoni fis-settur tal-amministrazzjoni pubblika fil-każijiet fejn kuntratt jipprevedi trasferiment tal-infrastruttura lill-gvern fil-futur. Dawn il-garanziji għandhom jinkludu garanziji għal self minn Istituzzjoni Finanzjarja Internazzjonali (IFI). Barra minn hekk, jekk unità tal-gvern nazzjonali tipprovdi garanziji ta’ dħul minimu u garanziji ta’ domanda minima, b’tali mod li l-gvern jerfa’ l-maġġoranza tar-riskji fil-proġett, id-dejn ikun ikklassifikat bħala dejn tal-amministrazzjoni pubblika. L-impatt baġitarju massimu magħruf Il-kontribuzzjonijiet għall-baġit tal-UE sejrin ikunu strettament limitati u ma joħolqux obbligazzjonijiet kontinġenti. L-istrumenti kollha kofinanzjati li huma bbażati fuq il-kondiviżjoni tar-riskju jinvolvu allokazzjonijiet lil programmi li huma limitati fid-daqs u hekk l-ebda wieħed minn dawn l-istrumenti ma jkun ta' riskju għall-baġit lil hinn mill-ammonti inizjalment impenjati fl-ambitu ta' dawk l-intestaturi tal-baġit. Minbarra dan, bil-kontra ta' dak li jseħħ għall-għotjiet, eventwalment se jkun hemm fluss mill-ġdid tal-fondi lejn il-baġit tal-UE mill-miżati imposti lill-benefiċjarju li mhumiex użati mill-ġdid għal proġetti jew finijiet oħra fi ħdan il-perjodu ta' programmazzjoni. Peress li l-ammont disponibbli biex tiġi varata l-fażi pilota huwa limitat, jistgħu jiġu biss appoġġjati għadd limitat ta’ mhux aktar minn10 proġetti bbażati fl-UE. Barra minn hekk, il-fażi pilota hija limitata fl-ambitu għat-TEN-T, TEN-E u għall-proġetti tat-telekomunikazzjoni, filwaqt li l-istrument ta’ wara l-2013 jista’ jinfetaħ għal finanzjament tal-infrastruttura f'oqsma oħra bħal, pereżempju, infrastruttura soċjali, sorsi rinnovabbli tal-enerġija u ċerti proġetti tal-ispazju.. IL-FAżI PILOTI KIF SER TIRRELATA MAL-FAċILITÀ "NIKKOLLEGAW L-EWROPA"? It-tagħlimiet miksuba mill-fażi pilota se jservu biex jiġu ottimizzati d-dettalji tad-disinn tal-inizjattiva għall-perjodu ta' wara l-2013 meta l-istrument tal-Bonds tal-Proġetti se jsir parti integrali tal-Faċilità "Nikkollegaw l-Ewropa". Pereżempju, hemm bosta opinjonijiet li fuqhom l-entitajiet jistgħu jimmonitorjaw bl-aħjar mod il-prestazzjoni tal-proġett f'termini ta' progress tekniku u finanzjarju u konformità kuntrattwali matul il-ħajja tiegħu u jieħdu deċiżjonijiet żgħar jew kbar meħtieġa biex il-proġett jinżamm fit-triq it-tajba, filwaqt li jiġu żgurati drittijiet xierqa tal-vot għall-investituri fil-mument tal-aktar deċiżjonijiet importanti. Il-fażi pilota sejra wkoll ikollha l-għan li tara kif, fil-prattika, dan l-aspett tal-proġett jista’ jiġi strutturat għas-sodisfazzjon tal-investituri u tal-isponsors kollha tal-proġett. Barra minn hekk, jista’ jkun hemm il-ħtieġa li l-istrutturi finanzjarji u legali jiġu aġġustati skont il-ġuriżdizzjoni ta’ kumpanija tal-proġett jew ta’ bond, li jistgħu biss jiġu skoperti fil-prattika, peress li mhuwiex prattiku li wieħed jevalwa l-ostakoli teoretiċi tas-27 Stat Membru. Huwa probabbli wkoll li jidħlu fis-seħħ regolamenti oħra tal-UE fil-qasam tas-swieq finanzjarji, li jista’ jkollhom konsegwenzi mhux intenzjonati fil-qasam tal-finanzjament infrastrutturali. Fl-istess waqt, mill-2014 'il quddiem it-tranżazzjonijiet konklużi matul il-fażi pilota jistgħu jagħmlu parti mill-portafoll futur tal-fażi operattiva. Barra minn hekk, il-Kummissjoni sejra twettaq evalwazzjoni indipendenti tal-LGTT fl-2012 biex tikkumplimenta l-analiżi sħiħa attwali u sejra twettaq ukoll studju fil-fond tal-mudelli ta’ finanzjament użati għas-setturi u s-subsetturi differenti jekk applikabbli. L-analiżi tal-pilota għall-istrument tal-bonds ta’ proġetti hija wkoll proġettata għat-tieni nofs tal-2013. Finalment, huwa diġà previst li għall-strumenti finanzjarji ta’ wara l-2013 li jappoġġjaw l-implimentazzjoni tal-Faċilità "Nikkollegaw l-Ewropa", firxa ta’ istituzzjonijiet finanzjarji sejrin jiġu mistiedna sabiex jipparteċipaw fl-istrumenti kif permess mir-Regolament Finanzjarju. KONKLUżJONIJIET Hemm bżonn ta’ sforzi kbar biex jiġi ffaċilitat l-aċċess ta’ proġetti infrastrutturali għal finanzjament privat u biex jiġu żviluppati modi alternattivi ta’ finanzjament tad-dejn għalihom. Fl-Ewropa proġetti infrastrutturali ffinanzjati privatament jiddependu ħafna fuq is-self mill-banek, li mhuwiex disponibbli minnufih f’maturitajiet li jirriflettu ċ-ċiklu tal-ħajja fuq perjodu twil ta’ proġett infrastrutturali. Sabiex jittejjeb l-aċċess ta’ proġetti għall-finanzjament u jiġi żviluppat suq infrastrutturali vibranti tal-bonds, fejn s’issa l-inizjattivi privati ftit li xejn għamlu progress, l-UE għandha l-intenzjoni li tikkkoopera mal-BEI sabiex tinħoloq faċilità li tappoġġa l-ħruġ privat ta’ bonds ta’ proġetti, l-Inizjattiva tal-Bonds Ewropa 2020 għall-Proġetti . L-esperjenza tal-passat uriet li hemm il-ħtieġa ta’ fażi pilota sabiex il-partijiet interessati jiffamiljarizzaw ruħhom mal-istrutturi l-ġodda ta’ finanzjament u għal tibdil finali biex id-disinn jiġi ottimizzat. Minkejja li l-iskala u l-kamp ta' applikazzjoni tal-fażi pilota sejrin ikunu limitati, huma mistennija li jistimulaw l-imġieba tas-suq lejn żieda fl-aċċettazzjoni ta’ finanzjament tad-dejn mis-swieq kapital u b’hekk iħejju t-triq biex itejbu l-inizjattiva u jimplimentawha bħala proposta totalment żviluppata fil-qafas finanzjarju multiannwali li jmiss. Għalhekk il- Kummissjoni qiegħda tipproponi li tavvanza din il-fażi pilota għall-2012-2013 minflok din isseħħ matul l-ewwel sentejn tal-Faċilità "Nikkollegaw l-Ewropa". Minħabba ż-żmien qasir disponibbli, il-Kummissjoni tistieden lill-Parlament u lill-Kunsill sabiex jadottaw il-proposta għal fażi pilota malajr kemm jista’ jkun. [1] M. Monti: Strateġija ġdida għas-suq uniku, li taqdi l-ħtiġijiet tal-ekonomija u tas-soċjetà tal-Ewropa, 9.5.2010, p. 62 [2] Ir-rapport Monti p. 62. [3] COM(2011)662 [4] COM (2011) 500 finali [5] Sors Il-bażi ta' dejta tal-Ġurnal tal-Infrastruttura (Infrastructure Journal - IJ). Fl-Ewropa tal-Punent naqas minn EUR 33 biljun għal 26 biljun, li nofshom huma fit-trasport u l-enerġija (dejta tal-IJ għall-Ewropa tal-Lvant hija distorta mir-Russja u t-Turkija, u għaldaqstant mhijiex inkluża). [6] Ara wkoll il-Valutazzjoni tal-Impatt dwar il-Faċilità għall-Konnessjoni tal-Ewropa u l-Valutazzjoni tal-Impatt li takkumpanja l-proposti leġislattivi għall-FEŻR u l-Fond ta’ Koeżjoni. [7] http://ec.europa.eu/economy_finance/consultation/index_en.htm [8] L-għan tal-2020 għandu żewġ partijiet: (i) l-Ewropej kollha jkollhom aċċess għal veloċitajiet ħafna ogħla tal-internet ’l-fuq minn 30 Mbps u (ii) 50 % jew aktar tad-djar Ewropej jkollhom abbonament għal konnessjonijiet tal-internet ’l fuq minn 100 Mbps. [9] Bejn ½ u 2%, ara Alegre et al, Dokumenti tal-BEI Volum 13/1 (2008). Il-preġudizzju ewlieni li jaffettwa l-istima hija l-klassifikazzjoni tal-investiment ta’ kumpaniji li joperaw kummerċjalment bħala privati anki jekk huma propjetà tas-settur pubbliku. [10] Bank għas-Saldi Internazzjonali dwar il-valutazzjoni tal-impatt ekonomiku fit-tul ta’ ħtiġijiet aktar b’saħħithom ta’ kapital u ta’ likwidità, Awissu 2010. Ara wkoll id-Dokument ta’ Ħidma tal-Persunal tal-Kummissjoni SEC(2011)949 dwar rekwiżiti prudenzjali għal istituzzjonijiet ta’ kreditu u ditti tal-investiment. [11] Il-Kumment Speċjali ta’ Moody' dwar ir-Rati ta’ Inadempjenza u ta’ Rkupru għal Self li Jiffinanzja Proġetti 1983-2008, 20.10.2010 u P. Davies, MBIA [12] COM(2010) 2020. [13] Garanziji inizjali u l-kapital tar-riskju għall-SMEs [14] COM(2011)662 [15] Stabbiliti fir-Regolament KE 680/2007 [16] F'dan il-kuntest: L-ogħla livell fl-istruttura tad-dejn ta' kumpanija bl-akbar ċertezza li jitħallas. [17] F'dan il-kuntest: Id-dejn taħt id-dejn superjuri li huwa, madankollu, superjuri għall-ekwità. [18] Il-konsultazzjoni dwar l-Inizjattiva tal-Bonds għall-Proġetti approvat b'mod wiesa' l-prinċipju li jintuża segment subordinat kif ukoll id-daqs tiegħu. [19] L-użu ta' linja ta' kreditu huwa dipendenti jew kundizzjonali fuq avvenimenti iddefiniti. [20] Il-klassifikazzjoni tal-kwalità ta' kreditu ta' min jissellef li ssir minn aġenziji speċjalizzati bħal Standard and Poors, Moody's jew Fitch. Ta' interess partikolari huwa is-segment tal-grad ta' investiment 'il fuq mill-BBB-/Baa3/BBB rispettivament. Rata ta' grad ta' investiment "tajjeb" hija A/A2/A. [21] Ir-Regolament Nru 680/2007 tal-Parlament Ewropew u tal-Kunsill tal-20 ta’ Ġunju 2007 li jistabbilixxi r-regoli ġenerali għall-għoti ta’ għajnuna finanzjarja Komunitarja fil-qasam tan-netwerks trans-Ewropej tat-trasport u tal-enerġija u d-Deċiżjoni Nru 1639/2006/KE tal-Parlament Ewropew u tal-Kunsill ta' l- 24 ta' Ottubru 2006 li tistabbilixxi Programm Kwadru għall-Kompetittività u l-Innovazzjoni (2007 sal-2013) rispettivament. [22] ĠU C 139 tal-14.06.2006